**Ultimele**

Noiembrie 1940, trecuse mai bine de un an de la declanșarea celui de Al Doilea Război Mondial. Prinsă între Germania nazistă și Rusia comunistă, încă prietene care negociaseră împărțirea continentului, România Mare devenise o amintire. Își pierduse aliații tradiționali; cedase fără luptă provincii locuite de milioane de români; regele plecase într-un exil de lux nu înainte de a-i pasa responsabilitatea guvernării fiului său de numai 18 ani. În timp ce "bătrânii" care realizaseră idealul Unirii erau amenințați și marginalizați, tinerii se lăsaseră seduși de violența totalitară. Natura răspunsese agresiunii externe și vrajbei interne. Țara fusese zguduită de cutremurul din noaptea de 9 spre 10 noiembrie, care provocase grave pierderi umane și materiale, adâncind deznădejdea.

"Grozav de bătrân și bolnav", Nicolae Iorga vede cum i se năruie munca de-o viață. El, care contribuise decisiv la înfăptuirea idealului național de unire, este amenințat și învinuit pentru opoziția făcută de-a lungul timpului față de nazismul german și histrionii săi români. Este acuzat că prin personalitatea sa covârșitoare, a influențat linia politică a guvernului și a palatului în a se opune mișcării legionare și crimelor comise de ea. De două luni "cămășile verzi" preluaseră conducerea statului, alături de generalul Antonescu. În timp ce pe plan extern țara este pusă sub protecția Germaniei naziste, pe plan intern se urmărește răzbunarea.

Nicolae Iorga este pensionat forțat de la catedra de istorie a Universității din București, deși fusese desemnat profesor pe viață. Retras la Vălenii de Munte, este permanent păzit de legionari. Cutremurul îi afectează grav locuința. Se adăpostește temporar în casa cumnatei sale. Se împrumută pentru a achita salariile tipografilor vălenari, apoi pleacă la Sinaia. Departe de a se lăsa copleșit de mulțimea necazurilor care se abat asupra sa, profesorul începe să scrie o lucrare monumetală "Istoriologia umană", în care își propune să trateze întreaga istorie universală. Energia soției sale, Ecaterina, care doar ce aniversase 62 de ani, îi dă puterea să scrie și poezii, din al căror conținut reiese însă tristețea, dar și demnitatea în fața agresiunilor vremii.

Dacă în familia Iorga se sărbătorea o aniversare, legionarii pregăteau o comemorare. În urmă cu doi ani, "căpitanul" lor și 13 dintre camarazii săi, arestați pentru crimele comise în trecut, au fost asasinați din ordinul regelui. Autorul moral al acestor crime, era considerat Nicolae Iorga, cel care le respinsese propunerile de colaborare: "La ofertele lui Codreanu răspund că nu pot avea nimic cu acel care lucrează prin crimă, că mi-e indiferentă și ura și prețuirea lui", și care nu încetase să îi caracterizeze la adevărata valoare: "oameni tulburați sau vrăjiți, a căror logică le e la nivelul ortografiei".

Prin scrierile sale, conferințele ținute, cuvântările din Senat, Nicolae Iorga denunța indolența autorităților față de o mișcare politică ale cărei manifestări violente erau străine de tradițiile democratice: "Păcatul este că s-a îngăduit maimuțăreala periculoasă a lucrurilor din afară, care nu puteau fi introduce la noi și care nu se puteau aclimatiza aici. Și al doilea, că s-a îngăduit oricărui îndrăzneț să devină stăpânul străzii și să amenințe cu moartea pe oricine i-ar fi stat în cale… tot felul de cămăși mai mult sau mai puțin spălate, iar în ce privește corpul pe care-l îmbrăcau cămășile acestea, el era cam de aceeași calitate, cămașa verde, cămașa neagră, cămașa brună".

Miercuri, 27 noiembrie 1940 Nicolae Iorga continuă să scrie în mansarda casei din Sinaia monumentala lucrare de istoria universală. Prin intermediul soției sale, îi cere telefonic secretarei aflată în capitală, să verifice anumite informații la Institutul de Istorie Universală, apoi la Biblioteca Academiei. Este seară, trecut de ora 17, când în camera doamnei Iorga pătrund 7 indivizi care susțin că reprezintă Poliția Legionară a Capitalei și că au venit să îl conducă pe profesor la un interogatoriu. Sunt mirați când li se răspunde că este bolnav, dar observă bucătăreasa care se pregătește să îi ducă ceaiul. O îmbrâncesc pe trepte și într-un minut se întorc cu profesorul. Acesta se îndreptă spre cuier, își ia paltonul, și, la îndemnul grijuliu al soției, își încălță galoșii. Nu i se permite să meargă la baie, poate pentru a nu încerca o tentative de sinucidere așa cum făcuse cu o lună în urmă Petre Andrei, fostul ministru al educației. Din prag îi spune Ecaterinei Iorga să aibă grijă de notele de la Istoria Universală. Pe drumul către mașină se întâlnesc cu fiica Alina, venită dintr-o plimbare cu câinele, care insistă să-și însoțească tatăl. Este refuzată. Le răspunde că profesorul este obișnuit să stea lângă șofer. I se cedează locul din față. Fordul break cu numărul de înmatriculare B-6211 B.R., pe care autoritățile române alertate aveau să îl caute zadarnic toată noaptea, se îndreptă către șosea.

Pentru că nu dorea să fie considerat laș Nicolae Iorga refuzase să părăsească țara și să își salveze viața. Nu încearcă niciun moment să se împotrivească viitorilor săi asasini. Cu demnitate își protejează familia, îndepărtând pericolul. Se gândește, poate, la ultimele sale versuri, scrise chiar în acea zi: "În viața care ți-a fost dată/ Cu fapta ta ai fost dator/ Întinde-o largă tuturor/ Iar de-or respinge-o vreodată/ Retrage-te-n singurătate/ Și după toate câte vezi,/ Dacă-n iubire, nu mai crezi/ Să crezi în ceasul de dreptate!"